Special Air Service

Special Air Service (doslova "Špeciálna letecká služba"), v skratke SAS, je jednou zo špeciálnych jednotiek Britskej armády.

SAS je dôležitou súčasťou zvláštnych síl Spojeného kráľovstva. Medzi ďalšie jednotky patrí: Special Boat Service (SBS), Special Reconnaissance Regiment (SRR) a Special Forces Support Group (SFSG).

Dejiny 

Pôvodne bola výsadkovým práporom britskej armády. Vznikla počas druhej svetovej vojny ako jednotka pre rozličné a špeciálne spravodajské operácie. Koncom 60. rokov sa začala nasadzovať aj v protiteroristických akciách, najmä v Severnom Írsku. V roku 1958 boli jednotky SAS nasadené v Ománe, v roku 1963 na Borneu. V polovici 70. rokov bol vytvorený 22. pluk SAS, ktorého úlohou je výhradne boj s terorizmom. Dostal názov Counter revolutionary warfare squadron, ale známejšie je jeho neoficiálne pomenovanie - Special projects team. Tento oddiel nie je personálne stálou jednotkou, každých šesť mesiacov sa v ňom striedajú pododdiely SAS. K najznámejším protiteroristickým akciám pluku patrilo oslobodenie rukojemníkov na iránskom veľvyslanectve v Londýne v máji 1980. Jednotky SAS boli nasadené vo falklandskej vojne v roku 1982 a ďalších nasledujúcich lokálnych konfliktoch. 

V dnešnej dobe sa SAS skladá zo štyroch plukov a spolu má asi 2100 mužov.

Kritériá výberu členov sú veľmi prísne. Záujemcovia musia mať už za sebou službu v iných jednotkách britskej armády. Výber uchádzačov sa uskutočňuje v Hereforde a previerky trvajú mesiac. Potom nasleduje dvojtýždňový pokračovací výcvik a šesťtýždňový bojový výcvik v brunejskej džungli. Ďalší výcvik prebieha v arktických a púštnych podmienkach.

Chronológia SAS 

 1941 - 1944 - SAS vytvorená Davidom Stirlingom v roku 1941 pod označením „ oddiel L“, v roku 1942 nárast na 390 mužov a premenovanie na 1.pluk Špeciálnej leteckej služby (1.SAS). Slúžila ako púštny útočný oddiel vysadený za nemeckými líniami v severnej Afrike na vykonávanie sabotážnych akcií. Po období ďalšieho rastu v roku 1944 v Škótsku sformovanie brigády SAS. Zložená z dvoch britských plukov, dvoch francúzskych plukov a belgickej eskadry a spojovacej eskadry. 
 1946 - SAS oficiálne rozpustená 30. novembra.
 1947 - 1.mája SAS opäť reaktivovaná ako 21. pluk SAS
 1950 - 21. pluk SAS nasadený v Kórejskej vojne
 1950 – 1955 - 21. pluk SAS nasadený v Malajzii v boji proti komunistickým teroristom pod označením „malajskí prieskumníci"
 1952 - Reorganizácia SAS, vznik 22. pluku SAS (bývalí „ malajskí prieskumníci“) a 21.pluku SAS
 1958 - 1959 - SAS nasadená v Ománe, kde prispela k porážke povstania proti ománskemu sultánovi
 1959 - Vznik 23. pluku SAS
 1963 – 1966 - Podpora partizánov počas indonézsko-malajského konfliktu na Borneu
 1964 - 1967 - SAS nasadená v protipovstaleckých operáciách v Adene
 1970 - 1977 - SAS znovu nasadená do bojov v Ománe proti ďalšiemu povstaniu. Zúčastnila sa bitky v Mirbate, kde malá osemčlenná jednotka príslušníkov SAS dokázala odrážať celý deň útoky 250 komunistických povstalcov dokiaľ nedorazili posily SAS a ománskej armády
 1972 - Vznik CRW ( Counter – Revolutionary War Wing ); pripravuje SAS na protiteroristické operácie a na úlohy osobnej ochrany. Zoskok do mora, nalodenie na britský luxusný parník Queen Elizabeth 2 a vykonanie prehliadky v súvislosti s bombovou hrozbou. Žiadna bomba nebola nájdená.
 1975 - Zadržanie únoscu dopravného lietadla na letisku Stansted.
 1976 - Nasadenie SAS v Severnom Írsku v plnej sile, v malom počte tam boli už od roku 1973
 1977 - Spolupráca SAS s nemeckou GSG 9 na oslobodení uneseného nemeckého dopravného lietadla v Mogadiše
 1980 - Operácia Nimrod – oslobodenie 90 rukojemníkov z iránskeho veľvyslanectva v Londýne
 1981 - Účasť troch príslušníkov SAS na oslobodení členov prezidentskej rodiny v Gambii
 1982 - Nasadenie v britskej vojenskej akcii na znovuzískanie Falklandských ostrovov
 1982 – 1989 - Nasadenie určitého počtu členov SAS v Afganistane ako vojenských poradcov pre proti sovietskym afganským oddielom. Vedenie rebelov v misiách proti sovietskym zásobovacím konvojom. 
 1984 - SAS nasadená a pripravená zaútočiť na líbyjské veľvyslanectvo v Londýne po incidente, pri ktorom bola zastrelená britská policajtka. Po diplomatickom riešení sa SAS stiahla.
 1985 - SAS cvičí vojenské obranné oddiely štátu Botswana po sérii cezhraničných útokov Južnej Afriky.
 1987 - Nasadenie SAS na potlačenie nepokojov vo väznici Peterhead a na záchranu väzenského dôstojníka Jackie Stuarta.
 1988 - Traja údajní teroristi IRA zastrelení SAS v Gibraltári počas operácie Flavius.
 1989 – 1991 - SAS cvičí kolumbijské oddiely a pomáha v ich boji proti drogovým kartelom. 
 1991 - Nasadenie SAS v Golfskom zálive ako odozva na irackú inváziu do Kuvajtu. Malá SAS jednotka nasadená v Zaire na zaistenie bezpečnej evakuácie zamestnancov britského veľvyslanectva.
 1994 – 1995 - SAS v Bosne, podpora mierových jednotiek OSN
 1997 - SAS ako poradca peruánskej vlády pri pláne útoku na japonské veľvyslanectvo v Lime. Pri operácii zomrel jeden rukojemník spolu s dvoma členmi peruánskeho špeciálneho komanda a štrnásť teroristov. Operácia Tango – SAS opäť v Bosne v rámci NATO, zajatie niekoľko predpokladaných vojnových zločincov.
 1999 - SAS ako súčasť zásahu NATO proti srbským aktivitám v Kosove.
 2000 - Operácia Barras v Sierra Leone – záchranná misia na oslobodenie britských vojakov, držaných ako rukojemníkov povstalcami.
 2001 - Nasadenie SAS v Afganistane po teroristickom útoku na New York 11. septembra.
 2003 – Nasadenie SAS v Iraku.
 2005 - SAS v Grécku počas olympijských hier ako ochrana britských predstaviteľov. Nasadenie SAS v uliciach britských miest po teroristických útokoch v Londýne.
 2007 - Komando SAS zajalo v Afganistane bez jediného výstrelu talibanského veliteľa Mohammada Nabiho v provincii Helmand.

Referencie 

 http://www.sasregiment.org.uk/
 http://www.army.mod.uk/
 http://www.sasrogues.co.uk/

Britské špeciálne jednotky